આપણી પાસે સુખનાં સાધનોની એક અફલાતૂન યાદી છે સંભવિત સુખો આપણે આંગળીને વેઢે ગણી શકીએ. પણ જે દુઃખો આપણને ભેટ્યાં નથી તેનું દળકટક આપણે જોયું નથી. આમાંથી થોડાંક દુઃખો આપણે ઘેર બારણું ખખડાવવા આવ્યાં હોત તો આપણું એરકન્ડિશનર આપણને ગરમ હવા ફેંકવા માંડ્યું હોત. આપણો બંગલો આપણને કેદખાના જેવો લાગ્યો હોત અને આપણા કોઠારમાં પડેલાં જાતજાતનાં ધાનમાંથી કશું જ આપણા ભાણામાં મુકાયા પછી પણ આપણને મોં સુધી લઈ જવાનું ગમ્યું ન હોત. માણસની જિંદગીમાં સુખ એક આખો અકબંધ કરંડિયો નથી કે જેને સ્વીકારી, ઈન્કારી શકાય. મોટર મારી પાસે હોય, પણ પેટ્રોલના પૈસા ન હોય તો? ધીકતો ધંધો હોય અને સંતાન સારું ન હોય તો? બત્રીસ ભાતનાં ભોજનની ત્રેવડ હોય અને ડૉકટરની અનાજ લેવાની મનાઈ હોય તો? પહેલું સુખ તે જાતે નર્યા એવું કહેનાર કોઈ બેવકૂફ નહોતો. એક રહસ્ય જેવી માણસની જિંદગીની અહીં તેણે બરાબર નાડીપરીક્ષા કરી છે. તમે પોતે સારા-સાજા હશો તો તમારી માલિકી વગર પણ પૃથ્વી પરનાં બધાં સુખ ને સૌંદર્ય તમારી આંખ ઠારશે, તમારા અંતરમાં આનંદ જગાડશે.